“ณัฐนัย” โยนบิ๊กล็อต ITEL ขายกองทุน 57 ลบ. ตอกย้ำธุรกิจแกร่ง โบรกชูหุ้นเติบโตสูง!
“ณัฐนัย” โยนบิ๊กล็อต ITEL ขายกองทุน 57 ลบ. ตอกย้ำธุรกิจแกร่ง ตั้งเป้าปี 65 รายได้นิวไฮ-กำไรโตกว่า 10% มองธุรกิจ Data Center ขยายโอกาสเติบโตทวีคูณ ฟาก “บล.ฟินันเซีย” เคาะเป้า 7.10 บ. ชูหุ้น Growth Stock
“ณัฐนัย” โยนบิ๊กล็อต ITEL ขายกองทุน 57 ลบ. ตอกย้ำธุรกิจแกร่ง ตั้งเป้าปี 65 รายได้นิวไฮ-กำไรโตกว่า 10% มอง Data Center ขยายโอกาสเติบโตทวีคูณ
28 ก.พ. 2565

นายณัฐนัย อนันตรัมพร ประธานเจ้าหน้าที่บริหาร บริษัท อินเตอร์ลิ้งค์ เทเลคอม จำกัด (มหาชน) หรือ ITEL เปิดเผยว่า ในวันที่ 24 กุมภาพันธ์ 2565 ได้ทำรายการขายหุ้นบนกระดานรายใหญ่ (Big lot) จำนวน 10 ล้านหุ้น หรือคิดเป็น 0.80% ของหุ้นที่จำหน่ายได้แล้วทั้งหมดของบริษัท ในราคาหุ้นละ 5.70 บาท โดยขายให้กับนักลงทุนสถาบันชั้นนำในประเทศไทย หลังเข้าเยี่ยมชมกิจการ และรับฟังแผนธุรกิจมุ่งสู่เป้ารายได้ 5,000 ล้านบาทในปี 2568 จึงแสดงความสนใจขอซื้อหุ้นเพื่อลงทุนในระยะยาว แสดงให้เห็นถึงความมั่นใจในแผนการดำเนินงาน ปัจจัยพื้นฐาน และศักยภาพการเติบโตอย่างก้าวกระโดดของธุรกิจ
อย่างไรก็ตาม การขายหุ้นของบริษัทในครั้งนี้ ไม่มีผลกระทบต่อโครงสร้างการจัดการ และนโยบายการดำเนินธุรกิจของบริษัทแต่อย่างใด โดยภายหลังการขายหุ้นดังกล่าว ตนเองยังคงถือหุ้นใน ITEL สัดส่วน 0.25% พร้อมขับเคลื่อนธุรกิจปี 2565 ติดปีกโตได้อย่างก้าวกระโดด
สำหรับแผนปี 2565 เตรียมรุกขยายธุรกิจ รับการเติบโตของอุตสาหกรรมเทคโนโลยีสารสนเทศและการสื่อสารของประเทศ รวมทั้ง ความต้องการพื้นที่ดาต้าเซ็นเตอร์ (Data Center) มีแนวโน้มเติบโตอย่างมีนัยสำคัญ เป็นโอกาสในการขยายตลาดและให้บริการลูกค้าซึ่งเป็นบริษัทชั้นนำระดับโลก  ตั้งธงรายได้ปีนี้นิวไฮที่ 3,200 ล้านบาท และเป้าหมายความสามารถในการทำกำไรสุทธิไม่ต่ำกว่า 10%
ทั้งนี้ ปัจจุบัน ITEL มีสัญญาในมือ (Contract on Hand) รวมมูลค่ากว่า 3,500 ล้านบาท คาดรับรู้รายได้ในปีนี้ราว 2,400 – 2,500 ล้านบาท ทั้งงานบริการโครงข่ายโทรคมนาคม (Data Service) งานบริการพื้นที่ดาต้าเซ็นเตอร์ (Data Center) และงานติดตั้งโครงข่ายโทรคมนาคม (Installation) สะท้อนการเติบโตที่มั่นคง
ล่าสุด บริษัทฯ ยังอยู่ระหว่างการเจรจากับผู้ให้บริการคลาวด์ขนาดใหญ่ระดับโลก (Hyperscale) เพื่อให้เข้ามาใช้พื้นที่ดาต้าเซ็นเตอร์จำนวน 0.6 เมกะวัตต์ และเดินหน้าขยายขนาดดาต้าเซ็นเตอร์เป็น 2.4 เมกะวัตต์ ด้วยงบลงทุนราว 200 ล้านบาท ในขณะเดียวกันบริษัทยังเตรียมจะขยายขนาดเป็น 6 เมกะวัตต์ภายใน 2 ปีข้างหน้า ใช้งบลงทุนอีกราว 300-400 ล้านบาท อีกทั้ง ปัจจุบันบริษัทรอลุ้นผลประมูลงานใหม่เสริมพอร์ต ประเมินมูลค่างานไม่ต่ำกว่า 1,300 ล้านบาท คาดทราบผลภายในไตรมาส 1/2565
ด้านนักวิเคราะห์จากบริษัทหลักทรัพย์ ฟินันเซีย ไซรัส จำกัด (มหาชน) หรือ บล.ฟินันเซีย ไซรัส ระบุในบทวิเคราะห์ว่า  ยังคงมีมุมมองเชิงบวกต่อ ITEL โดยประมาณการเป้าหมายกำไรปี 2565-2566 ที่ 336.1 ล้านบาท และ 444  ล้านบาท ตามลำดับ เติบโตถึง 34% เมื่อเทียบจากปีก่อน และ 31.1% เมื่อเทียบจากปีก่อน ตามลำดับ มอง ITEL เป็นหุ้น Growth Stock มีการเติบโตด้านผลประกอบการอย่างต่อเนื่อง จะเห็นพัฒนาการอีกระดับจากความคืบหน้าของธุรกิจ Genesis Data Center ที่จะมีการใช้งานเพิ่มมากขึ้น การลงทุนใน SI เสริมความแข็งแกร่งด้าน Hardware และมีแผนลงทุนในธุรกิจ Software โดยให้ราคาเหมาะสมที่ 7.10 บาท